ธปท. เผยดัชนีความเชื่อมั่นทางธุรกิจเดือนพ.ย.อยู่ 49.1 ลดลงจากเดือนก่อนที่ 50.2
ธปท. เผยดัชนีความเชื่อมั่นทางธุรกิจเดือนพ.ย.ปรับลดลงจากเดือนก่อนที่อยู่ระดับ 50.2 มาอยู่ที่ระดับ 49.1 สะท้อนความเชื่อมั่นที่เปราะบางของผู้ประกอบการต่อการฟื้นตัวทางเศรษฐกิจ
30 ธ.ค. 2558

ธนาคารแห่งประเทศไทย(ธปท.) เปิดเผยว่า ดัชนีความเชื่อมั่นทางธุรกิจในเดือน พ.ย.58 ปรับลดลงเล็กน้อยจากเดือนก่อนที่อยู่ระดับ 50.2 มาอยู่ที่ระดับ 49.1 สะท้อนความเชื่อมั่นที่เปราะบางของผู้ประกอบการต่อการฟื้นตัวทางเศรษฐกิจ
ส่วนอีก 3 เดือนข้างหน้าผู้ประกอบการส่วนใหญ่ยังคงเชื่อมั่นต่อภาวะธุรกิจ สะท้อนจากดัชนีฯ ที่อยู่เหนือระดับ 50 อย่างไรก็ตาม สัดส่วนของผู้ประกอบการที่คาดว่าภาวะธุรกิจจะปรับดีขึ้นปรับลดลงเล็กน้อยจากเดือนก่อน
ในเดือน พ.ย.58 ดัชนีฯ ปรับลดลงเล็กน้อยจากเดือนก่อนในเกือบทุกกลุ่มอุตสาหกรรม โดยเฉพาะความกังวลด้านผลประกอบการ สะท้อนความเชื่อมั่นที่เปราะบางของผู้ประกอบการต่อการฟื้นตัวทางเศรษฐกิจ อย่างไรก็ตาม ความเชื่อมั่นทางธุรกิจในกลุ่มอสังหาริมทรัพย์ปรับดีขึ้น ส่วนหนึ่งจากผลของมาตรการกระตุ้นเศรษฐกิจของภาครัฐ ขณะที่กลุ่มขนส่งและโทรคมนาคม และกลุ่มเครื่องจักรและอุปกรณ์มีความเชื่อมั่นอยู่ในเกณฑ์ดีจากยอดขายเป็นสำคัญ
ทั้งนี้ ผู้ประกอบการส่วนใหญ่ยังคงมองว่าความต้องการจากตลาดในประเทศที่ต่ำเป็นข้อจำกัดสำคัญอันดับ 1 ในการดำเนินธุรกิจ สอดคล้องกับความเชื่อมั่นด้านราคาขายที่ปรับลดลงต่อเนื่อง จากการปรับตัวของผู้ประกอบการเพื่อรักษาส่วนแบ่งทางการตลาดไว้
อย่างไรก็ตาม 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน สะท้อนจากดัชนีฯ ในเกือบทุกองค์ประกอบที่อยู่เหนือระดับ 50 อย่างไรก็ตาม ดัชนีฯ มีทิศทางปรับลดลงจากเดือนก่อนที่ระดับ 53.3 มาอยู่ที่ระดับ 52.7 จากผู้ประกอบการในภาคอุตสาหกรรมเป็นสำคัญ แสดงถึงความกังวลของผู้ประกอบการที่ยังมีต่อแนวโน้มการฟื้นตัวทางเศรษฐกิจในระยะต่อไป